Tottenham mistennija jkunu fost l-aktar timijiet impenjati fl-aħħar ġurnata tas-suq tat-trasferimenti fl-Ingilterra hekk kif qegħdin f’diskussjonijiet ma’ aktar minn klabb wieħed. Huma mistennija jakkwistaw lil Ryan Sessegnon mingħand Fulham, plejer li ilu fil-lista tal-manager Mauricio Pochettino. Sessegnon għamel id-debutt fil-Premier League l-istaġun li għadda u kien plejer regolari ma’ Fulham li spiċċaw relegati. Hu ma lagħbx fl-ewwel logħba ta’ Fulham fiċ-Championship kontra Barnsley minħabba li kien imweġġa’. Tottenham laħqu ftehim ma’ Real Betis biex jakkwistaw lill-midfielder Giovani Lo Celso għal madwar €60 miljun, filwaqt li qed jippruvaw isibu ftehim finali ma’ Paulo Dybala wara li diġà kellhom offerta ta’ €70 miljun aċċettata mingħand Juventus. Trasferiment li żgur mhux se jseħħ hu ta’ Philippe Coutinho wara li l-Brażiljan irrifjuta li jingħaqad b’self magħhom. Id-difensur ta’ Chelsea David Luiz mistenni jingħaqad ma’ Arsenal illum. Luiz li għandu 32 sena ma kienx għat-taħriġ mal-iskwadra ta’ Frank Lampard ilbieraħ. Chelsea ma jridux li jneħħu lil Luiz, plejer li ġedded il-kuntratt b’sentejn f’Mejju li għadda, biex jingħaqad ma’ Arsenal. Huma bħalissa għandhom sospensjoni tal-akkwisti sas-sajf li ġej. Intant Arsenal laħqu ftehim ma’ Celtic għal Kieran Tierney . Id-difensur xellugi mistenni jiffirma hekk kif mhux suppost li jkun hemm problemi fuq termini personali. Għalkemm Everton akkwistaw lil Djibril Sidibe b’self mingħand Monaco, huma xorta għadhom qed ifittxu aktar plejers. Sa issa huma akkwistaw lil Jonas Lossl, Andre Gomes, Fabian Delph, Jean-Philippe Gbamin u Moise Kean. Wilfried Zaha talab li jkun trasferit mingħand Crystal Palace. Everton u Arsenal jinsabu interessati b’tal-ewwel ikollhom offerta rrifjutata, hekk kif Crystal Palace qed jitolbu €85 miljun. Crystal Palace akkwistaw lil James McCarthy mingħand Everton u mistennija jħabbru l-akkwist illum. Danny Welbeck ingħaqad ma’ Watford wara li kien plejer liberu. L-Ingliż ta’ 28 sena spiċċalu l-kuntratt ma’ Arsenal u ma kienx offrut kuntratt ġdid. Welbeck lagħab biss 126 logħba minn meta ngħaqad magħhom mingħand Manchester United fl-2014. Intant it-trasferimenti ta’ Joao Cancelo ma’ Manchester City u Danilo ma’ Juventus saru uffiċjali. Manchester City akkwistaw lil Cancelo għal €30 miljun flimkien mad-difensur Brażiljan.